Þingræður haldnar á Alþingi Íslendinga



Herra forseti. Það er ákveðið að leggja fram almenningi til sýnis skýrslur um álagðan söluskatt á vörur og þjónustu innanlands, og þarf út af fyrir sig ekki til þess sérstök lagafyrirmæli. Það má e.t.v. líta svo á, að ekki sé heppilegt eða rétt form að setja slíkt ákvæði sem þetta í fjárlög. En sem sagt, þetta hefur verið ákveðið, og vildi ég því með hliðsjón af þessu beina því til hv. flm., hvort hann teldi ekki ástæðu til að draga till. til baka.



Herra forseti. Út af því, sem hæstv. ráðh. sagði um formið, vil ég benda á, að það kemur oft fyrir, að slíkar athugasemdir eru látnar fylgja einstökum liðum í fjárlögum. En þar sem hæstv. ráðh. lýsti því yfir, að það mundi tekið að birta þessar skýrslur, eins og ég lagði til í till. minni, þá get ég vel fallizt á það að taka till. mína til baka og geri það.



Herra forseti. Þegar vitað var, hver yrði heildarupphæð til skipta í vegi, brýr og hafnir í hinum ýmsu héruðum, hélt ég fund með hv. þm. Vestfjarða, ásamt hv. 4. þm. landsk., til þess að ná samkomulagi um, hvernig skipta skyldi þeirri upphæð. Þá lá fyrir erindi um það, að Bílddælingar hefðu boðizt til þess að leggja fram 50 þús. kr. sem gjafafé til þessarar vegagerðar, sem hér á að greiða atkv. um, ef á móti kæmi veruleg upphæð frá ríkissjóði. Þá lágu einnig fyrir upplýsingar um það, að þessi vegagerð mundi kosta 3½ millj. kr., að tengja þessa tvo vegi saman frá Trostansfirði og upp á heiðina, og enn fremur aðrar 3½ millj. kr. til þess að gera veginn færan frá Bíldudal og að Trostansfirði ásamt kostnaði við brúargerðir. Það lágu engar tillögur þá frá flm. um að færa til það fé, sem ákveðið var í aðra vegi í sýslunni, og fullt samkomulag um, hvernig því fé skyldi varið, og um leið samkomulag um að bera ekki fram neinar brtt. í sambandi við skiptingu á vegafé. Þess vegna lít ég á þessar tillögur sem hreinar yfirboðstillögur, án nokkurrar ábyrgðar aðila, og segi nei.



Herra forseti. Út af grg. hv. 1. þm. Vestf. (GíslJ), þar sem hann segir, að það hafi legið fyrir fundi þm. Vestf. tilboð um 50 þús. kr. gjöf frá Arnfirðingum í þennan veg, þá er þetta á misskilningi byggt. Bréfið lá ekki fyrir, og var ekki frá því skýrt á þeim fundi. Út af því, sem hv. þm. sagði, að það hefði verið samkomulag um skiptinguna, þá er það rétt, það sem það nær. En það var ekkert samkomulag um að flytja engar hækkunartillögur um vegi. Þar sem hann talar um yfirboð, þá er það að vissu leyti rétt, því að hér er boðið yfir núll, þar sem það er enginn eyrir lagður til í þennan veg, og segi ég já.



Herra forseti. Með því að þessi brtt. er borin fram undirbúningslaust og án nokkurs samráðs við þrjá þm. úr viðkomandi kjördæmi, hlýt ég að líta svo á, að hún sé fyrst og fremst borin fram í öðru skyni en að fá hana samþykkta, og segi því nei.

forseti (FS): Samkvæmt forsetabréfi, sem staðgöngumaður hæstv. forsrh. mun nú brátt birta um frestun funda Alþingis, verður þetta væntanlega síðasti fundur Alþingis á þessu ári. Ég vil þakka hv. þm. samstarfið og samvistirnar á þessu þingi. Ég óska þeim og fjölskyldum þeirra, svo og skrifstofustjóra og öðru starfsfólki Alþingis, gleðilegra jóla og velfarnaðar á nýja árinu. Utanbæjarmönnum óska ég góðrar heimferðar og góðrar heimkomu. Ég vona, að við megum öll hittast heil hér á Alþingi, þegar það kemur saman aftur eftir áramótin.



Ég vil leyfa mér að þakka hæstv. forseta fyrir góðar óskir í garð okkar þingmanna og okkar fólks. Þá vil ég þakka hæstv. forseta fyrir mjög góða stjórn á fundum í sameinuðu Alþingi. Loks vil ég - og veit, að ég tala þar í nafni allra hv. þm. - óska hæstv. forseta gleðilegra jóla og góðs nýs árs og þakka fyrir það liðna og bið menn að taka undir þetta með því að rísa úr sætum. - 
            

Forseti (FS): Ég þakka hv. 1. þm. Austf. fyrir góðar óskir og hlý orð í minn garð, og hv. þm. þakka ég fyrir að hafa tekið undir þær.



Herra forseti. Hæstv. forsrh., sem getur ekki sótt þennan þingfund sakir sjúkleika, hefur beðið mig að birta þingheimi skjöl um þingfrestun. Forseti Íslands hefur í dag gefið út svo hljóðandi bréf: „Forseti Íslands gerir kunnugt: Að ég, að tilskildu samþykki Alþingis, veiti forsætisráðherra umboð til þess að fresta um sinn fundum Alþingis, 82. löggjafarþings, frá 19. des. 1961, eða síðar, ef henta þykir, enda verði þingið kvatt til fundar á ný eigi síðar en 1. febr. 1962. Gert í Reykjavík, 19. des. 1961. Ásgeir Ásgeirsson. Bjarni Benediktsson. Forsetabréf um frestun á fundum Alþingis.“ Hæstv. forsrh. hefur í dag ritað svo hljóðandi bréf: „Samkvæmt umboði í forsetabréfi um frestun á fundum Alþingis lýsi ég hér með yfir því, að fundum Alþingis, 82. löggjafarþings, er frestað frá deginum í dag að telja, og verður það kvatt til funda að nýju eigi síðar en 1. febr. 1962. Bjarni Benediktsson.“ Ég vil í nafni ríkisstj. óska alþingismönnum og starfsfólki Alþingis gleðilegra jóla og farsæls nýárs, þakka samstarf á því ári, sem nú er senn á enda runnið, og láta í ljós þá von, að við hittumst heil á næsta ári á Alþingi Íslendinga.

Forseti (FS): Fyrir hönd Alþingis þakka ég hæstv. ráðherra fyrir góðar óskir hans okkur þingmönnum til handa. Segi ég svo þessum fundi slitið.